Solen skinner også skønt på de 97 palmer, som i år er sat ud på den 600 meter lange palmestrand ved Frederikshavn, men helt sommerligt er vejret nu alligevel ikke. Der står nemlig en strid vind ind fra Kattegat, så der er godt sus i palmerne. - Jeg plejer at love, at der bliver sommer, når palmerne bliver plantet ud, og jeg tror også, at vi får en god sommer, siger Michael Nielsen. Palmerne har overvintret i kommunens gartneri, og for Michael Nielsen og de øvrige medarbejdere fra Park og Vej i Frederikshavn er det en særlig dag, som de har glæde sig til længe. - Jeg tyvstartede i går aftes, hvor jeg var nede på stranden for at lave tegningen, siger Michael Nielsen. Klokken fem tirsdag morgen begyndte arbejdsdagen for Michael Nielsen på Palmestranden, og mens solen smukt stod op over stranden, blev det første arbejde lavet, så alt var klar, til de første palmer blev kørt ned på stranden. Det er Park og Vej i Frederikshavn Kommune, der hvert år planter de mange hør- og daddelpalmer på stranden. Det tager omkring otte timer at få palmerne flyttet fra gartneriet til Palmestranden. I år er der 97 palmer på stranden. Det er lidt færre end sidste år, hvor der blev plantet 125 palmer. At der er færre palmer i år skyldes, at stranden er smallere end tidligere år. - Folk vil sikkert opleve det som om, der er flere palmer end normalt, men det skyldes altså den smallere strand, forklarer Michael Nielsen. Hele idéen til palmestranden tog sin begyndelse i 2004. Den gang blev 30 palmer placeret på stranden, og i år der 97 palmer på stranden og 60 palmer i området bag stranden. - Det er en rigtig god dag. Ikke bare for mig, men også for mange frederikshavnerne. Det er ligesom blevet en del af vores DNA. Der er rigtig mange mennesker, som er glade i dag. Det er i hvert fald de tilbagemeldinger, som jeg har fået her til morgen, siger Michael Nielsen.

Referat:
Sommeren kommer til Frederikshavn, når palmerne sættes ud på palmestranden fra deres vinterhi. Sådan plejer det at være, lyder det fra Michael Nielsen, palmeansvarlig hos Park og Vej i Frederikshavn.